Mahumapelo gee ANC nog ŉ bloedneusSupra Mahumapelo, voormalige premier van Noordwes, vier verlede week sy oorwinning saam met ondersteuners buite die hof. Foto: Itumeleng English/African News Agency Die hooggeregshof in Pretoria het Woensdag die ANC opdrag gegee om Supra Mahumapelo en sy ontbinde provinsiale uitvoerende komitee onmiddellik weer in hul poste aan te stel. Regter Fayeeza Kathree-Setiloane het Ace Magashule, sekretaris-generaal van die ANC, twee dae kans gegee om Mahumapelo weer as premier van Noordwes, saam met sy komitee, aan te stel. “Die sekretaris-generaal van die eerste respondent [Magashule] word hiermee opdrag gegee om onmiddellike en gepaste stappe te doen om aan die hofbevel van 6 Februarie 2019 gehoor te gee. Die eerste respondent [die ANC] word ook opdrag gegee om die regskoste van die aansoek te betaal,” het Kathree-Setiloane in die volgepakte hof gesê. Haar uitspraak is met toejuiging begroet en ŉ skare ANC-lede het begin dreunsing, “Viva Supra, viva!” Kathree-Setiloane het verlede week beslis die besluit deur die ANC om die provinsiale komitee in Noordwes te ontbind was onwettig en ongrondwetlik. Mahumapelo, voormalige premier en voorsitter van die komitee, het saam met vier ander beamptes die ANC se besluit in die hof betwis. Kathree-Setiloane het gesê dat die sogenaamde vergaderings wat die besluit voorafgegaan het chaoties was en dat dit nié aan prosedurele billikheid voldoen het nie. Sy het gelas dat die ANC Mahumapelo en sy komitee binne twee dae weer moet aanstel. Die ANC het dit egter nié gedoen nie en gesê hulle sal teen die hofuitspraak appelleer. Mahumapelo en die ander vier beamptes het daarna die hof genader op ŉ dringende basis om die hof te versoek om die ANC te dwing om gehoor te gee aan verlede week se uitspraak.